SK Úradný vestník Európskej únie C 255/72

Stanovisko odbornej sekcie pre zamestnanosť, sociálne veci a občianstvo na tému „Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o opatreniach na boj proti rakovine: európske partnerstvo“

[KOM(2009) 291 v konečnom znení]

(2010/C 255/13)

Spravodajkyňa: pani KÖSSLER

Európska komisia sa 24. júna 2009 rozhodla podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom

„Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o opatreniach na boj proti rakovine: európske partnerstvo“

KOM(2009) 291 v konečnom znení

Odborná sekcia pre zamestnanosť, sociálne veci a občianstvo poverená vypracovaním návrhu stanoviska výboru v danej veci prijala svoje stanovisko 10. novembra 2009. Spravodajkyňou bola pani Kössler.

Európsky hospodársky a sociálny výbor na svojom 458. plenárnom zasadnutí 16. a 17. decembra 2009 (schôdza zo 16. decembra 2009) prijal 176 hlasmi za, pričom nikto nehlasoval proti a 1 člen sa hlasovania zdržal, nasledujúce stanovisko:

1. Odporúčania

1.1 Európsky hospodársky a sociálny výbor víta iniciatívu Európskej komisie vytvoriť európske partnerstvo na boj proti rakovine. Rakovinové ochorenie je obrovskou záťažou nielen pre jednotlivca, ale aj pre celú európsku spoločnosť, a je zároveň diagnózou s najvyššou úmrtnosťou. V roku 2006 bola rakovina druhou najčastejšou príčinou smrti (po srdcovo-cievnych ochoreniach); dve úmrtia žien z desiatich a tri z desiatich úmrtí mužov súvisia s týmto ochorením, t. j. každý rok je v EÚ rakovina diagnostikovaná približne u 3,2 milióna ľudí (1).

EHSV zdôrazňuje význam spoločných opatrení EÚ v oblasti výmeny informácií, odborných poznatkov a vzorových postupov, ktoré by podporovali členské štáty v boji proti rakovine.

1.2.1 EHSV poukazuje na neakceptovateľné, vysoké rozdiely vo výskyte rakovinových ochorení a úmrtnosti v členských krajinách a podporuje cieľ, aby do konca tohto partnerstva všetky členské krajiny disponovali integrovanými plánmi boja proti rakovine.

1.2.2 EHSV podporuje názor Komisie, že integrovaná stratégia boja proti rakovine si vyžaduje jasné ciele, ktoré sa majú dosiahnuť a na základe ktorých sa dá posúdiť, či bol dosiahnutý očakávaný účinok.

1.2.3 EHSV súhlasí s tým, že preventívne opatrenia majú obrovský význam, pretože môžu prispieť k zlepšeniu životného štýlu a podporiť dlhší a zdravší život jednotlivcov v budúcnosti.

1.2.4 EHSV vníma toto partnerstvo do roku 2013 ako ďalší krok, nadväzujúci na prvý krok z roku 2003 (2). Okrem toho sa domnieva, že je nevyhnutné v tomto partnerstve v nejakej podobe pokračovať aj po skončení tohto obdobia, keďže niektoré z cieľov siahajú ďaleko do budúcnosti (2020).

1.2.5 EHSV zdôrazňuje význam zdravého spôsobu života a považuje toto partnerstvo za dôležitý nástroj, ktorý môže rozhodujúcich činiteľov na celoštátnej rovni, ako aj činiteľov v oblasti zdravotníctva presvedčiť o tom, že musíme vyvinúť väčšie úsilie.

1.2.6 EHSV zdôrazňuje, že toto partnerstvo je v súlade s článkom 152 Zmluvy o ES o verejnom zdraví, podľa ktorého sa činnosti Spoločenstva zameriavajú na zlepšenie verejného zdravia.

1.2.7 EHSV v plnej miere podporuje toto partnerstvo a chce sa doňho aktívne zapojiť prostredníctvom svojich kontaktov v občianskej spoločnosti na miestnej a celoštátnej úrovni.

1.2.8 EHSV poukazuje na to, aké dôležité je využívať štrukturálne fondy, ktoré by sa dali použiť na opatrenia týkajúce sa infraštruktúry a vzdelávacie opatrenia v oblasti zdravia. Členské štáty však tieto možnosti nevyužívajú v dostatočnej miere.

2. Všeobecný kontext

2.1 EHSV opakovane poukazuje na to, že rakovina postihuje mnoho ľudí a ich rodinných príslušníkov. Ide o skutočne závažný zdravotný a spoločenský problém, keďže diagnóza „rakovina“ si vyžiada najviac obetí medzi občanmi v produktívnom veku.

2.2 Vysoká úmrtnosť má aj vážne vplyvy na národné hospodárstvo členských krajín.

2.3 Pri ďalšom rozširovaní rakovinových ochorení, ktoré sa predpokladá, musíme počítať s ďalšími vážnymi dôsledkami.

2.4 Účinná prevencia by mohla zabrániť vzniku až jednej tretiny všetkých rakovinových ochorení, ďalšia tretina by sa pri včasnom diagnostikovaní ochorenia dala úspešne liečiť a v niektorých prípadoch dokonca úplne vyliečiť.

2.5 Štyri najčastejšie formy rakovinového ochorenia sú rakovina prsníka, rakovina hrubého čreva a konečníka, rakovina pľúc a rakovina prostaty.

2.6 Najviac úmrtí spôsobuje v EÚ-27, podľa počtu úmrtí, rakovina pľúc, rakovina hrubého čreva a konečníka, rakovina prsníka, rakovina prostaty a rakovina žalúdka (1).

2.7 Počet nových výskytov ochorenia a úmrtnosť by sa dali pri všetkých týchto piatich formách rakovinových ochorení znížiť zdravším životným štýlom.

2.8 Rakovina pľúc je rakovinové ochorenie, ktoré si v EÚ vyžiada najviac ľudských životov. Takmer pätina všetkých úmrtí v roku 2006 súvisela s rakovinou pľúc, a jej výskyt zase vo väčšine prípadov s fajčením. V Európe na toto ochorenie ročne umiera približne 335 000 ľudí (1).

3. Hlavné body návrhu Komisie

3.1 Európske partnerstvo na boj proti rakovine, ktoré navrhuje Európska komisia na obdobie rokov 2009 – 2013, má podporiť úsilie členských štátov vypracovať integrované plány na boj proti rakovine, ktoré majú pomôcť znížiť do roku 2020 výskyt rakoviny v EÚ o 15 % (čo by zodpovedalo približne 510 000 nových prípadov výskytu).

3.2 Európska komisia navrhuje opatrenia v týchto štyroch oblastiach (so stanovenými cieľmi):

Oblasť 1: Podpora zdravia a včasné zistenie

Cieľ: účinne zaviesť do praxe odporúčanie Rady o skríningu rakoviny a podporovať rozsiahle informačné kampane o skríningových vyšetreniach na rakovinu určené širokej verejnosti a poskytovateľom zdravotnej starostlivosti.

Oblasť 2: Vymedzenie a šírenie osvedčených postupov

Cieľ: odstrániť rozdiely v úmrtnosti na rakovinu, a to znižovaním rozdielov medzi členskými štátmi s najnižšou a najvyššou úmrtnosťou.

Oblasť 3: Spolupráca a koordinácia pri výskume rakoviny

Cieľ: koordinovať do roku 2013 jednu tretinu výskumu zo všetkých zdrojov.

Oblasť 4: Proces hodnotenia

Cieľ: poskytnúť presné a porovnateľné údaje o rakovine.

4. Zdravie a včasné zistenie

4.1 EHSV sa domnieva, že na zníženie výskytu rakovinu v EÚ je potrebná horizontálna stratégia.

4.2 Rakovina môže mať mnoho príčin, v niektorých prípadoch sa však jej výskytu dá zabrániť. Prevencia by preto mala začínať v oblasti životného štýlu a pri faktoroch súvisiacich s prácou a prostredím.

4.3 Jej základom by mala by byť zásada „zdravie vo všetkých politikách“ (HIAP/Health in All Policies). Partnerstvo je možné posilniť začlenením zdravotnej politiky do iných oblastí (ako napríklad životné prostredie a poľnohospodárstvo), a to na národnej aj na európskej úrovni, a v súlade so stratégiou EÚ v oblasti zdravia.

4.4 EHSV považuje za zvlášť dôležité, aby sa prevencia zamerala na tie otázky životného štýlu, ktoré zvyšujú riziko výskytu rakoviny. Osobitne je dôležité, aby mladá generácia pochopila, že zdravý životný štýl znižuje riziko výskytu rakoviny. Toto pochopenie u mladých ľudí, ktorí neskôr budú sami rodičmi, môže mať obrovský význam pre ich deti a nasledujúce generácie.

4.5 Doteraz sme už zistili faktory, ktoré zvyšujú riziko výskytu rakoviny. Najvýznamnejším rizikovým faktorom je fajčenie.

4.6 Ďalšími rizikovými faktormi sú nadváha, nedostatok fyzickej aktivity, nadmerné opaľovanie sa a vysoká spotreba alkoholu.

4.7 S odstupom najväčší počet obetí má na svedomí požívanie tabaku, nadváha a nízka konzumácia ovocia a zeleniny, ako aj nadmerné ožiarenie slnečnými lúčmi.

4.8 EHSV považuje za dôležité, aby sa partnerstvo zameriavalo na prevenciu a kontrolu.

4.9 EHSV víta návrh stanoviť nadradené ciele v oblasti prevencie a preventívnych vyšetrení, a zdôrazňuje význam ukazovateľov, ktoré majú umožniť kontrolovať dosiahnutie cieľov v jednotlivých členských krajinách.

4.10 Prevencia a včasné zistenie (skríning) sú faktormi, ktoré rozhodujú o úspešnej liečbe a zotavení pacienta.

4.11 EHSV pripomína, že obrázkové výstrahy na balíčkoch cigariet v EÚ sú odporúčané od roku 2001. Používajú ich však len tri členské krajiny. Túto možnosť by malo využiť viacero členských štátov. Na obrázkové výstrahy reagujú aj deti, ktoré ešte nevedia čítať.

4.12 EHSV zdôrazňuje význam opatrení proti pasívnemu fajčeniu.

4.13 Považuje za dôležité, aby si mladí ľudia osvojili zdravý spôsob života. To sa dá dosiahnuť tým, že budú v školských systémoch členských krajín vedení k zdravému životnému štýlu. Takto sa včas dostanú k informáciám a poznatkom, ktoré im môžu predĺžiť život. Informácie o nebezpečenstvách spojených s fajčením, nezdravým spôsobom života, nízkou konzumáciou ovocia a o škodlivých účinkoch slnečného žiarenia by mali byť sprostredkované už v ranom veku. Na základných školách v členských štátoch by mali byť zavedené minimálne 2 – 3 hodiny telesnej výchovy týždenne. Fyzická aktivity a nadšenie pre život na čerstvom vzduchu a šport prispievajú k zníženiu nadváhy v dospelosti.

4.14 EHSV zdôrazňuje úlohu, ktorú pri realizácii cieľov tohto partnerstva v praxi zohrávajú výskumní pracovníci, aktéri v oblasti verejného zdravia, organizácie pacientov, ekonómovia, učitelia, zdravotnícky personál, opatrovatelia, dozorné orgány, politici, ostatní rozhodujúci činitelia a občianska spoločnosť.

4.15 EHSV oceňuje význam organizácií pacientov na európskej úrovni; práve im prináleží v rámci partnerstva podstatné miesto. Aj iné dobrovoľnícke organizácie a siete môžu významnou mierou prispieť k sprostredkovaniu hlavného posolstva o tom, ako sa dá predchádzať rakovinovým ochoreniam a aký význam má včasné diagnostikovanie ochorenia. Výbor poukazuje tiež na úlohu médií pri šírení osvety o zdravom spôsobe života, včasnom zistení ochorenia a zlepšení prevencie.

4.16 EHSV zdôrazňuje, že účinné úsilie v oblasti prevencie môže v časovom horizonte 20 – 30 rokov zachrániť ľudské životy a priniesť výhody pre národné hospodárstvo, keďže prevencia je podstatne lacnejšia než liečba ochorenia.

4.17 Z pohľadu EHSV je potrebné stanoviť ukazovatele, ktoré umožnia dlhodobé sledovanie primárnej prevencie. Navrhuje sa, aby v rámci dlhodobého merania primárnych preventívnych opatrení členské krajiny v pravidelných intervaloch zisťovali počet 15-ročných fajčiarov a stanovili mierku nadváhy (napríklad index telesnej hmotnosti – BMI). Členské krajiny by mohli napríklad zisťovať prípadnú nadváhu žien v rámci starostlivosti o matky, zatiaľ čo v prípade mužov by mohol slúžiť na takéto zisťovanie dlhodobých trendov odvod brancov.

Včasné zistenie

4.18 EHSV vidí vo včasnom zistení investíciu do lepšieho zdravia, ktorá môže jednotlivcom ušetriť ochorenie.

4.19 EHSV považuje za nutné, aby sa dali programy zamerané na včasné zistenie hodnotiť.

4.20 EHSV súhlasí s názorom, že navrhovaný program pre včasné zistenie rakoviny prsníka, rakoviny krčka maternice a rakoviny hrubého čreva a konečníka by v súlade s odporúčaním Rady o skríningu rakoviny z roku 2003 mal pokryť čo najväčší okruh osôb. Už v roku 2003 boli stanovené jasné ciele, ktoré sa však nepodarilo dosiahnuť.

4.21 EHSV podporuje členské štáty, ktoré znásobujú svoje úsilie dosiahnuť do roku 2013 ciele stanovené odporúčaním Rady o skríningu rakoviny. EHSV by uvítal, keby sa všetky členské krajiny usilovali stanoviť si a dosiahnuť primerané, odstupňované ciele v tejto oblasti.

4.22 EHSV zastáva názor, že je dôležité cielene informovať rizikové skupiny osôb a podporovať ich, aby si aj tieto osoby jasne uvedomovali výhody včasného zistenia rakoviny. Svoj význam má okrem toho aj pripraviť sa na stres a záťaž, ktorú so sebou môže prinášať strach z rakovinového ochorenia.

4.23 EHSV dúfa, že sa každý program na včasné zistenie, ktorý bude odporúčaný na európskej úrovni, bude zakladať na faktoch. Vzhľadom na plánované zavedenie programov na včasné zistenie odporúča EHSV, aby EÚ predložila členským krajinám odporúčania týkajúce sa vekových intervalov. Spoločné vekové a kontrolné intervaly v členských štátoch by pomohli znížiť rozdiely vo výsledkoch a poslúžili by aj výskumu.

4.24 EHSV víta vyvinutie dobrovoľnej európskej pilotnej schémy.

5. Vymedzenie a šírenie osvedčených postupov

5.1 EHSV víta stanovený cieľ, ktorým je úsilie podniknúť kroky, ktoré by viedli k zníženiu rozdielov medzi členskými krajinami, pokiaľ ide o úmrtnosť na rakovinové ochorenia.

5.2 EHSV upozorňuje na to, že na dosiahnutie týchto cieľov musia všetky členské štáty začať zhromažďovať údaje a vytvoriť register onkologických ochorení obyvateľstva. Dôležité je pritom najmä otvorené a presné porovnanie. Minimálnou požiadavkou na dosiahnutie cieľa je, aby v každom členskom štáte existoval resp. bol vytvorený register obyvateľstva a aby boli zaregistrované všetky nové výskyty onkologických ochorení a príčiny smrti. Takto sa dajú získať presné údaje o incidencii rakoviny, prevalencii, prežití a úmrtnosti. EHSV navrhuje, aby sa v neskoršej fáze porovnávali aj registre nemocníc. V tomto prípade by bola stratégia ešte lepšie porovnateľná, rovnako ako aj samotná liečba.

5.3 EHSV sa zasadzuje za to, aby sa zistili prekážky, ktoré bránia zbieraniu údajov a navrhuje, aby sa podniklo cielené úsilie zamerané na to, aby členské krajiny, ktoré ešte registre onkologických ochorení nemajú, takéto registre urýchlene vytvorili.

5.4 Domnieva sa, že je potrebné zozbierať aj údaje v oblasti nákladov národného hospodárstva v súvislosti s rakovinovými ochoreniami. Takáto štatistika je užitočná a môže rozšíriť naše poznatky o tomto spoločenskom probléme.

5.5 EHSV podporuje realizáciu celoeurópskeho prieskumu verejnej mienky, pokiaľ ide o zber údajov o onkologických ochoreniach. V tejto súvislosti by mohli skúsenosti severských krajín poslúžiť ako dobrý príklad.

5.6 EHSV súhlasí s názorom, že rakovinové ochorenia môžu mať najrôznejšie príčiny, okrem iných aj životný štýl či faktory súvisiace s prácou a prostredím, a preto musí mať prevencia čo najširší rozsah.

5.7 EHSV zdôrazňuje najmä význam prevencie, pokiaľ ide o požívanie tabaku. V mnohých členských krajinách, najmä v nových, je veľa fajčiarov. Často sa fajčiari najviac vyskytujú v ekonomicky a sociálne najslabších skupinách. Aj tzv. „pasívne fajčenie“ je spojené so zdravotnými rizikami, ktoré nemožno prehliadať.

Výskum

5.8 EHSV súhlasí s názorom Komisie, že výmena informácií medzi jednotlivými krajinami by sa dala podstatne zlepšiť, a že je potrebné zlepšiť aj výskumnú infraštruktúru.

5.9 EHSV víta navrhované zlepšenie prístupu verejnosti k informáciám o výskume rakoviny a najmä o klinických skúškach.

5.10 EHSV súhlasí s názorom Komisie, pokiaľ ide o spoločné európske výskumné iniciatívy v oblasti prevencie, napríklad výskum životného štýlu, čo je zanedbaná, avšak strategicky významná a dôležitá oblasť, ktorá musí byť spracovaná v súlade so zámermi partnerstva. Výskum musí patrične objasniť aj nebezpečenstvá možných vedľajších účinkov či prípadných neskorších poškodení, ktoré môžu vzniknúť v dôsledku terapie. Rovnako treba postupovať aj v oblasti psychologických a sociálnych otázok.

5.11 EHSV poukazuje na význam súťaže medzi výskumnými pracovníkmi, a domnieva sa, že spolupráca v oblasti výskumu môže byť v prvom rade vylepšená na úrovni infraštruktúry. EHSV podporuje biologické databanky, uľahčenie výmeny materiálu, informácií a klinických štúdií tam, kde materiál, ktorý majú k dispozícii jednotlivé krajiny, nie je postačujúci alebo tam, kde spolupráca viacerých krajín povedie k rýchlejšiemu dosiahnutiu výsledkov (európske štúdie prebiehajúce vo viacerých centrách).

5.12 EHSV by uvítal, keby nejaké grémium z európskeho hľadiska ohodnotilo výskum a vedecké postupy. Takéto nezávislé grémium by mohlo preskúmať a zhodnotiť celú vedomostnú základňu určitej odbornej medicínskej oblasti v Európe. Inak povedané, vykonaný výskum sa má porovnať s vopred stanovenými kritériami pre dobrý výskum.

5.13 EHSV by uvítal, keby toto grémium mohlo uviesť najmä témy výskumu pre strategické celoeurópske výskumné projekty v oblasti výskumu rakoviny, ktoré sú súrne a nevyhnutné, ktoré však nie sú zaujímavé z komerčného hľadiska.

Porovnávanie a hodnotenie

5.14 Cieľ: poskytnúť presné a porovnateľné údaje o rakovine, ktoré sú potrebné pre politické opatrenia.

5.15 EHSV, podobne ako Komisia, zdôrazňuje, že je dôležité mať k dispozícii porovnateľné údaje o rakovine a že je potrebné, aby vo všetkých členských krajinách existovali registre onkologických ochorení.

5.16 EHSV považuje za potrebné vypracovať porovnateľné ukazovatele, ktoré by sa dali vyhodnotiť. Prvým krokom by bolo zavedenie registrov onkologických ochorení vo všetkých členských krajinách, pričom správy o nich by sa zase predkladali grémiu. V tejto súvislosti by vhodnými partnermi pre vypracúvanie správ mohli byť IARC a UICC. Obe organizácie pôsobia na európskej úrovni.

5.17 EHSV považuje za veľmi dôležité otvorené porovnanie, keďže takto možno nájsť príklady osvedčených postupov a šíriť ich.

5.18 Porovnateľné údaje a ich rozsiahlejšia výmena majú pre výskum veľký význam.

5.19 EHSV zdôrazňuje, že všetky oblasti reťazca starostlivosti, ako liečenie, rehabilitácia a paliatívna starostlivosť, sú dôležité v záujme zníženia záťaže a zmiernenia utrpenia, ktoré prináša rakovinové ochorenie chorým a ich blízkym. EHSV sa v prvom rade vyslovuje za to, aby sa dôraz kládol na primárnu prevenciu (predchádzanie vzniku ochorení) a sekundárnu prevenciu (preventívne vyšetrenia) v snahe zistiť prípadné rakovinové ochorenia čo najskôr a začať včas s ich liečbou.

5.20 Z pohľadu EHSV je dôležité, aby v národných integrovaných plánoch na boj proti rakovine boli stanovené opatrenia pre celý reťazec starostlivosti, od liečby, cez rehabilitáciu a paliatívnu starostlivosť až po primárnu a sekundárnu prevenciu.

V Bruseli 16. decembra 2009 Predseda Európskeho hospodárskeho a sociálneho výboru Mario SEPI

(1) Zdroj: Medzinárodná agentúra pre výskum rakoviny (IARC) 2007.

(2) Odporúčanie Rady z 2. decembra 2003 o skríningu rakoviny (2003/878/ES), Ú. v. EÚ L 327, 16.12.2003, s. 34.